Căutarea supravieţuitorilor a fost suspendată marţi seară la Baltimore, după prăbuşirea unui pod în portul acestui oraş din estul Statelor, cele şase persoane date dispărute fiind presupuse moarte, a anunţat un responsabil al pazei de coastă, scrie AFP, potrivit agerpres.ro.
"Pe baza duratei căutării (…), a temperaturii apei, în prezent nu credem că vom găsi aceşti indivizi încă în viaţă", a declarat viceamiralul Shannon Gilreath în cursul unei conferinţe de presă.
Podul Francis Scott Key din Baltimore, oraş din statul Maryland (estul SUA), s-a prăbuşit marţi după ce a fost lovit de o navă.
Grupul Synergy Marine a declarat că nava de transport 'Dali', sub pavilion singaporez, a lovit unul din pilonii podului Francis Scott Key. Proprietarul înregistrat al navei este Grace Ocean Pte. Ltd., iar managerul este Synergy Marine.
Podul Francis Scott Key, ce are o lungime de 2,57 kilometri, a fost dat în funcţiune în 1977; costurile construirii sale au fost estimate la 60,3 milioane de dolari.